RIALACHÁN CUR CHUN FEIDHME (AE) 2021/249 ÓN gCOIMISIÚN

an 17 Feabhra 2021

lena leasaítear Rialachán Cur Chun Feidhme (AE) 2015/2197 maidir le hairgeadraí atá comhghaolaithe go dlúth le chéile i gcomhréir le Rialachán (AE) Uimh. 575/2013 ó Pharlaimint na hEorpa agus ón gComhairle

(Téacs atá ábhartha maidir le LEE)

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (AE) Uimh. 575/2013 ó Pharlaimint na hEorpa agus ón gComhairle an 26 Meitheamh 2013 maidir le ceanglais stuamachta i gcomhair institiúidí creidmheasa agus gnólachtaí infheistíochta agus lena leasaítear Rialachán (AE) Uimh. 648/2012 (1) agus go háirithe Airteagal 354(3) de,

De bharr an mhéid seo a leanas:

(1) Chun a áirithiú go leanfaidh na péirí airgeadraí dá dtagraítear san Iarscríbhinn a ghabhann le Rialachán Cur Chun Feidhme (AE) 2015/2197 ón gCoimisiún (2) den chomhghaol iarbhír idir na hairgeadraí ábhartha a léiriú, is gá liosta na n-airgeadraí atá comhghaolaithe go dlúth le chéile a thabhairt cothrom le dáta.

(2) Úsáidtear an 31 Márta 2019 sa liosta mar dháta deiridh chun na sraitheanna sonraí 3 bliana agus 5 bliana a ríomh, sraitheanna sonraí a bhfuil gá leo chun measúnú a dhéanamh ar na péirí airgeadraí i gcomhréir le Rialachán (AE) Uimh. 575/2013.

(3) Tá an Rialachán seo bunaithe ar na dréachtchaighdeáin theicniúla cur chun feidhme arna gcur faoi bhráid an Choimisiúin ag an Údarás Baincéireachta Eorpach (ÚBE).

(4) Ní le hathruithe suntasacha a bhaineann na leasuithe is gá ar Rialachán Cur Chun Feidhme (AE) 2015/2197 i dtéarmaí substainteacha, ach le cur i bhfeidhm maidir le sraitheanna sonraí atá cothrom le dáta, sraitheanna sonraí na modheolaíochta a bunaíodh sa Rialachán sin cheana féin. Dá bhrí sin, níl comhairliúchán poiblí oscailte seolta ag ÚBE, i gcomhréir leis an dara fomhír d’Airteagal 15(1) de Rialachán (AE) Uimh. 1093/2010 ó Pharlaimint na hEorpa agus ón gComhairle (3), ós rud é go mbeadh an comhairliúchán díréireach go mór i dtaca le raon feidhme agus le tionchar na ndréachtchaighdeán teicniúil cur chun feidhme lena mbaineann. D’iarr ÚBE tuairim ón nGrúpa Geallsealbhóirí Baincéireachta arna bhunú i gcomhréir le hAirteagal 37 de Rialachán (AE) Uimh. 1093/2010.

(5) Ba cheart, dá bhrí sin, Rialachán Cur Chun Feidhme (AE) 2015/2197 a leasú dá réir,

TAR ÉIS AN RIALACHÁN SEO A GHLACADH:

Airteagal 1 Cuirtear an téacs san Iarscríbhinn a ghabhann leis an Rialachán seo in ionad na hIarscríbhinne a ghabhann le Rialachán Cur Chun Feidhme (AE) 2015/2197.

Airteagal 2 Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh sa Bhruiséil, 17 Feabhra 2021. Thar ceann an Choimisiúin An tUachtarán Ursula VON DER LEYEN

(1) IO L 176, 27.6.2013, lch. 1.

(2) Rialachán Cur Chun Feidhme (AE) 2015/2197 ón gCoimisiún an 27 Samhain 2015 lena leagtar síos caighdeáin theicniúla cur chun feidhme maidir le hairgeadraí atá comhghaolaithe go dlúth le chéile i gcomhréir le Rialachán (AE) Uimh. 575/2013 ó Pharlaimint na hEorpa agus ón gComhairle (IO L 313, 28.11.2015, lch. 30).

(3) Rialachán (AE) Uimh. 1093/2010 ó Pharlaimint na hEorpa agus ón gComhairle an 24 Samhain 2010 lena mbunaítear Údarás Maoirseachta Eorpach (An tÚdarás Baincéireachta Eorpach), lena leasaítear Cinneadh Uimh. 716/2009/CE agus lena n-aisghairtear Cinneadh 2009/78/CE ón gCoimisiún (IO L 331, 15.12.2010, lch. 12).